Од 1988. до 1992. Сако путује по свету и издаје шест свезака стрипа Јаху ("Yahoo"). Током зиме 1991/92. проводи два месеца у Израелу и окупираним територијама у Појасу Газе и на Западној обали. У јануару 1993. излази прва свеска стрипа "Палестина". У овом стрипу Сако прича причу о борби Палестинаца против израелске окупације из угла слабијих, која се тада није могла чути у званичним медијима. Укупно је објављено девет свезака овог стрипа, које су обједињене и 1993. и 1996. објављене у два тома, а 2004. као јединствено издање. Од прве свеске стрипа "Палестина", Сако ствара једну нову журналистичку форму - стрип новинарство, какве пре тога није било у свету. Књига његових стрип-репортажа које имају све одлике спољнополитичког коментара, није могла проћи незапажено. За њу је Сако је награђен 1996. године највишим америчким литерарним признањем "Америкен Бук Авард" ("American Book Award").